Temeljem članka 27. Statuta Grada Zadra (“Glasnik Grada Zadra“, broj 9/09, 28/10, 3/13, 9/14, 2/15-pročišćeni tekst, 3/18, 7/18-pročišćeni tekst, 15/19, 2/20 i 3/21, 14/23), Gradsko vijeće Grada Zadra, na \_\_\_. sjednici, održanoj dana \_\_\_\_\_\_\_ 2024. godine, d o n o s i

**O D L U K U**

**o sufinanciranju smještaja starijih i nemoćnih osoba**

**u privatnom smještaju**

**Članak 1.**

 Ovom se Odlukom utvrđuju uvjeti, način i postupak te kriteriji za ostvarivanje prava na novčanu pomoć za sufinanciranje smještaja starijih i nemoćnih osoba u privatnom smještaju.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod.

**Članak 2.**

Poslove u svezi s ostvarivanjem prava propisanih ovom Odlukom obavlja Upravni odjel socijalnu skrb i zdravstvo Grada Zadra (u daljnjem tekstu: Upravni odjel)

 **Članak 3.**

Novčanu pomoć u vidu refundacije troškova u privatnom smještaju mogu ostvariti starije i nemoćne osobe, pod uvjetom da:

- imaju prebivalište na području Grada Zadra najmanje 5 godina prije podnošenja zahtjeva

- su smještene u privatnom smještaju (Domovi sa statusom ustanove, Obiteljski domovi…) koji imaju licencu za rad, a sjedište imaju ili usluge pružaju na području Grada Zadra.

- nemaju mirovinu višu od cenzusa određenog posebnim aktom kojega donosi Gradonačelnik za svaku Proračunsku godinu posebno,

- nemaju sklopljen ugovor o doživotnom ili dosmrtnom uzdržavanju

Novčanu pomoć ne mogu ostvariti korisnici smještaja koji novčanu pomoć ostvaruju od strane nadležnog ministarstva, zavoda za socijalni rad ili po nekoj drugoj osnovi te koji su smješteni u ustanovama čiji je osnivač RH, jedinica područne (regionalne) samouprave ili druga pravna osoba sa javnom ovlasti.

**Članak 4.**

Gradonačelnik Grada Zadra za svaku proračunsku godinu Zaključkom utvrđuje mjesečni iznos sufinanciranja smještaja od strane Grada po osobi kao i cenzus visine mirovine kao preduvjeta za sufinanciranje smještaja.

 **Članak 5.**

Postupak za ostvarivanje prava na refundaciju smještaja starijih i nemoćnih osoba u privatnom smještaju, ostvaruje se podnošenjem zahtjeva Upravnom odjelu do desetog u mjesecu za protekli mjesec, predočenjem potvrde o uplati.

**Članak 6.**

Prilikom prvog podnošenja zahtjeva za odobravanje refundacije smještaja potrebno priložiti sljedeće dokaze:

* kopiju ugovora s pružateljem usluge smještaja,
* zadnju presliku potvrde o iznosu za smještaj uplaćenom na račun privatnog smještaja,
* presliku osobne iskaznice korisnika (ili opunomoćenika)
* izjavu o suglasnosti korisnika da se novčana pomoć isplaćuje na račun opunomoćene osobe ili drugih osoba iz stavka 1. ovog članka,
* naziv banke i broj tekućeg računa korisnika (ili opunomoćenika).

Svaki sljedeći mjesec potrebno je priložiti samo kopiju potvrde o mjesečnom iznosu uplaćenom na bankovni račun privatnog smještaja.

**Članak 7.**

O zahtjevu za ostvarivanje prava na refundaciju smještaja starijih i nemoćnih osoba u privatnom smještaju iz članka 3. ove Odluke, Odjel odlučuje rješenjem najkasnije u roku od 15 dana od dana zaprimanja zahtjeva.

O žalbi protiv rješenja Odjela iz stavka 1. ovog članka, odlučuje Gradonačelnik Grada Zadra.

Korisnik, odnosno opunomoćenik, ostvaruje pravo na refundaciju za onaj mjesec u kojem je, od datuma sklapanja ugovora, korisnik u privatnom smještaju proveo minimalno 13 dana.

**Članak 8.**

Upravni odjel ima pravo obavljati kontrolu vezanu za sufinanciranje smještaja i za isplatu novčane pomoći, a što uključuje traženje dokumentacije i informacija od korisnika, kao i od drugih javnopravnih tijela te i od samog doma.

Danom prestanka korištenja usluge u privatnom smještaju, prestaje isplata novčane pomoći.

**Članak 9.**

 Ova Odluka stupa na snagu osmog dana od dana objave u „Glasniku Grada Zadra“.

### KLASA:

URBROJ:

Zadar, 2024.

**GRADSKO VIJEĆE GRADA ZADRA**

PREDSJEDNIK

Marko Vučetić